Document ID: 32014R0202

REGOLAMENT TAL-KUMMISSJONI (UE) Nru 202/2014
tat-3 ta’ Marzu 2014
li jemenda r-Regolament (UE) Nru 10/2011 dwar il-materjali u oġġetti tal-plastik maħsuba li jiġu f’kuntatt mal-ikel
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1935/2004 tal-Parlament Ewropew u tal-Kunsill tas-27 ta’ Ottubru 2004 dwar materjali u oġġetti maħsuba biex jiġu f’kuntatt mal-ikel u li jħassar id-Direttivi 80/590/KEE u 89/109/KEE (1), u b’mod partikolari l-Artikolu 5(1), l-Artikolu 11(3) u l-Artikolu 12(6) tiegħu,
Billi:
(1)
L-Anness I tar-Regolament tal-Kummissjoni (UE) Nru 10/2011 (2) jistabbilixxi lista tal-Unjoni ta’ sustanzi li jistgħu jintużaw fil-manifattura ta’ materjali u oġġetti tal-plastik (“il-lista ta’ sustanzi awtorizzati tal-Unjoni”).
(2)
Fl-24 ta’ Lulju 2012, l-Awtorità Ewropea dwar is-Sigurtà fl-Ikel ħarġet evalwazzjonijiet xjentifiċi favorevoli għal żewġ sustanzi oħrajn, jiġifieri għat-2-fenil-3,3-bis(4-idrossifenil)ftalimidin (3) u għall-1,3-bis(iżosijanatometil)benżen (4). Dawn is-sustanzi issa jridu jiżdiedu mal-lista ta’ sustanzi awtorizzati tal-Unjoni bħala s-sustanzi ta’ materjali li jiġu f’kuntatt mal-ikel bin-Nri 872 u 988.
(3)
L-evalwazzjoni xjentifika tas-sustanza tal-materjal li jiġi f’kuntatt mal-ikel Nru 988 uriet li l-migrazzjoni tal-prodott tal-idroliżi ta’ din is-sustanza, jiġifieri l-1,3-benżendimetanamin, għandha tiġi kkontrollata. Il-1,3-benżendimetanamin diġà huwa awtorizzat bħala s-sustanza ta’ materjal li jiġi f’kuntatt mal-ikel Nru 421. Minħabba li l-migrazzjoni tas-sustanzi tal-materjal li jiġi f’kuntatt mal-ikel bin-numri 421 u 988 hija kkontrollata abbażi tas-sustanza ta’ materjal li jiġi f’kuntatt mal-ikel Nru 421, għandha tiddaħħal restrizzjoni tal-grupp li tinkludi ż-żewġ sustanzi. Għalhekk, l-awtorizzazzjoni tas-sustanza ta’ materjal li jiġi f’kuntatt mal-ikel Nru 421 għandha tiġi emendata u fit-Tabella 2 tal-Anness I tar-Regolament (UE) Nru 10/2011 għandha tiddaħħal restrizzjoni tal-grupp.
(4)
Is-sustanza ta’ materjal li jiġi f’kuntatt mal-ikel Nru 340 (disijanodiamid) hija awtorizzata bħala addittiv fl-oġġetti tal-plastik skont it-Tabella 1 tal-Anness I tar-Regolament (UE) Nru 10/2011 mingħajr limitu ta’ migrazzjoni speċifika. L-Opinjoni rrappurtata fit-33 serje tal-Kumitat Xjentifiku dwar l-Ikel (5) stabbilixxiet doża tollerabbli ta’ kuljum ta’ milligramma għal kull kilogramm tal-piż tal-ġisem li wasslet għal limitu ta’ migrazzjoni speċifika ta’ 60 milligramma għal kull kilogramm ta’ ikel. Dan il-limitu huwa l-istess bħal-limitu ġeneriku ta’ migrazzjoni speċifika stabbilit fl-Artikolu 11(2) tar-Regolament (UE) Nru 10/2011. Madankollu, minħabba li l-limitu ta’ migrazzjoni speċifika ta’ 60 mg/kg ġej minn limitu tossikoloġiku bħalma hija d-doża tollerabbli ta’ kuljum, il-limitu ta’ migrazzjoni speċifika għandu jissemma b’mod speċifiku fl-Anness I tar-Regolament (UE) Nru 10/2011.
(5)
Sabiex jiġi limitat il-piż amministrattiv fuq l-operaturi tan-negozju, il-materjali u l-oġġetti tal-plastik li jkunu tqiegħdu b’mod legali fis-suq abbażi tar-rekwiżiti stipulati fir-Regolament (UE) Nru 10/2011 u li ma jkunux konformi ma’ dan ir-Regolament għandhom ikunu jistgħu jitqegħdu fis-suq sal-24 ta’ Marzu 2015. Dawn għandhom ikunu jistgħu jibqgħu fis-suq sa ma jispiċċaw l-istokkijiet tagħhom.
(6)
Għaldaqstant, ir-Regolament (UE) Nru 10/2011 għandu jiġi emendat kif xieraq.
(7)
Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness I tar-Regolament (UE) Nru 10/2011 għandu jiġi emendat skont l-Anness ta’ dan ir-Regolament.
Artikolu 2
Il-materjali u l-oġġetti tal-plastik li jkunu tqiegħdu b’mod legali fis-suq qabel l-24 ta’ Marzu 2014 u li ma jkunux konformi ma’ dan ir-Regolament jistgħu jitqegħdu fis-suq sal-24 ta’ Marzu 2015. Dawk il-materjali u oġġetti tal-plastik jistgħu jibqgħu fis-suq wara dik id-data sa ma jispiċċaw l-istokkijiet tagħhom.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-3 ta’ Marzu 2014.

Labels: 3
0
1
17